钦定古今图书集成/历象汇编/庶征典/第175卷 > 《田家杂占》 > 《鼠》
## 钦定古今图书集成/历象汇编/庶征典/第175卷 > 《田家杂占》 > 《鼠》

《围塍上》野鼠爬池，主有水，必到所爬处方止。

鼠咬麦苗主不见收，咬稻苗亦然。倒在根下主垄下
米贵；衔在洞口主囷头米贵。

凡有鼠立，主大吉庆。

铁鼠其臭可恶，白日衔尾成行而出。主雨。

周

### 简王二年鲁鼷鼠食郊牛角

按《春秋》，鲁成公七年正月，鼷鼠食郊牛角，改卜牛。鼷
鼠又食其角，乃免牛。

按：《汉书五行志》：“成公七年正月，鼷鼠食郊牛角。”

〈注〉《师古》曰：“鼷，小鼠也，即今所谓甘鼠者。”

改卜，牛又食其角。刘向以为近青祥，亦牛祸也。不敬
而备霿之所致也。昔周公制礼乐，成周道，故成王命
鲁郊祀天地，以尊周公。至成公时，三家始颛政，鲁将
从此衰。天愍周公之德，痛其将有败亡之祸，故于郊
祭而见戒云。鼠，小虫，性窃盗，鼷又其小者也。牛，大畜，
祭天尊物也。角，兵象，在上君威也。小小鼷鼠，食至尊
之牛角，象季氏乃陪臣盗窃之人，将执国命以伤君
威，而害周公之祀也。改卜牛，鼷鼠又食其角，天重语
之也。成公怠慢昏乱，遂至君臣更执于晋。至于襄公，
晋为溴梁之会，天下大夫皆夺君政。其后三家逐昭
公，卒死于外，几绝周公之祀。董仲舒以为鼷鼠食郊牛，皆养牲不谨也。京房《易传》曰：“祭天不慎，厥妖鼷鼠
啮郊牛角。”

### 敬王二十五年鲁鼷鼠食郊牛

按《春秋》，“鲁定公十有五年春，鼷鼠食郊牛，牛死，改卜
牛。”

按：《汉书五行志》：定公十有五年正月，鼷鼠食郊牛，牛
死。刘向以为定公知季氏逐昭公，罪恶如彼，亲用孔
子为夹谷之会，齐人来归郓讙、龟阴之田。圣德如此，
反用季桓子淫于女乐而退孔子，无道甚矣。《诗》曰：“人
而亡仪，不死何为？”是岁五月，定公薨，牛死之应也。京
房《易传》曰：“子不子，鼠食其郊牛。”

二十六年，“鲁鼷鼠食郊牛。”

按《春秋》，鲁哀公元年正月，“鼷鼠食郊牛。”刘向以为天
意汲汲于用圣人，逐三家，故复见戒也。哀公年少，不
亲见昭公之事，故见败亡之异。已而哀不寤身奔于
粤，此其效也。